**HANDEL: SÁMSON**

Handel*: Sámson* című oratóriumának újkori-ősbemutatójára, 2016-ban került sor hazánkban a Zeneakadémián- s tudomásom szerint azóta sem került színpadra a mű-, holott Angliában, születése óta folyamatosan repertoáron van.

Handel, 1710-ben járt először Angliában, ahol nagy divatja volt az itáliai operának. Amikor 1711-ben visszatért Hannoverbe (ahol a választófejedelem udvarában élt), vágyott vissza a szigetországba, a lehetőségek hazájába. 1712-ben engedélyt kapott a távozásra, azzal a feltétellel, hogy hamarosan hazatér. Ő azonban nem tért vissza… A hannoveri választófejedelem követte őt, miután I. György néven megválasztották 1714-ben Anglia királyává. Handel közel harminc év alatt, több mint negyven operát írt az angoloknak (nem hiába tekintik őt saját zeneszerzőjüknek), mikor is feltűnt Londonban egy konkurens operatársulat. Ekkor esszenciális kérdéssé vált, hogy valami újba kezdjen bele; így fordult az oratóriumok felé. A „szakrális dráma” műfajának születése – kezdetben így nevezték az oratóriumot-, megosztotta a közönséget; egyesek üdvözölték, mások úgy vélték, hogy a bibliai szövegeket szórakozássá „silányítják” a zeneszerzők.

Händel, 1741-ben, közvetlenül a *Messiás* befejezését követően (1741. augusztus 22.) kezdett hozzá a *Sámson* komponálásához (Londonban, a Brook Street-i négyemeletes, bérelt házában[[1]](#footnote-1)) s másfél hónap alatt el is készült a darab vázlatával[[2]](#footnote-2). Handel titkárát és másolóját, John Christopher Smith-nek hívták, az ő feladata volt, hogy lemásolja és letisztázza a kész partitúrát. [[3]](#footnote-3)A librettót, John Milton: *Samson Agonistes* (A küzdő Sámon) című drámai költeménye nyomán, Newburgh Hamilton írta. Az oratórium, a Sámson-történetek (Bírák Könyve, 13-16. fejezet) legvégét dolgozza fel; azzal kezdődik, hogy Sámson börtönben van és vak. Egy nagy lélektani dráma ez… A premierre, Händel utazása miatt- a *Messiás*nak a *Sámson* elkészülése után volt Dublinban a bemutatója-, 1743. február 18-án került sor Londonban, a Covent Gardenben. (A második előadást öt nappal később tartották, Handel 58. születésnapján). Az adott évadban tizenkét alkalommal hallhatott Handel oratóriumot a londoni közönség; négyszer a *Messiás*t és nyolcszor a *Sámson*t[[4]](#footnote-4). Egy kortárs, a *Sámson*ról a következőt jegyezte fel: „*Egy zenés dráma, amelyben az egyházzene szentsége a legnemesebb módon egyesül a színpadi muzsika gyönyörűségével.”[[5]](#footnote-5)*

Az előadás nagy sikert aratott s egyik jelentősége abban rejlett, hogy egy szereplő, Signora Avoglio, kivételével, valamennyi énekes angol volt; a huszonhét éves John Beard játszotta Sámsont - kivel Handel 1734-ben dolgozott először-, William Savage Mánoah-t (Sámson apját), Mrs. Cibber - London egyik kedvenc színésznője, ki Dublinban a *Messiás* alt szólamát is énekelte - alakította Mikát (Sámson barátját) és Mrs. Clive, Deliát. A darab bebizonyította, hogy angol énekesekkel is le lehet nyűgözni a londoni közönséget.[[6]](#footnote-6) Részlet egy korabeli levélből: *„Barátunk Mr Handell nagyon jól van, a dolgok egészen más fordulatot vettek, mint azt korábban tették; a közönségre már nincsenek ráerőszakolva az olasz énekesek és a rossz operák önfejű elásói, hanem (a publikum) felfedezheti Mr Handell kompozícióinak és az angol előadásoknak az értékét. Ez az úriember most jobban meg van becsülve, mint valaha. Az új oratóriumot (Sámson) melyet azóta komponált, hogy elhagyta Írországot, eddig négyszer adták elő és sokkal nagyobb hallgatóság előtt, mint valaha.”[[7]](#footnote-7)*

 A darabnak egy másik érdekessége, hogy a főszerepet Handel egy tenorra írta. Korábban castratóké és szopránoké volt jellemzően a vezető szerep. A főszereplő által énekelt „*Total Eclipse*” kezdetű ária, különös mélységet nyert, miután Handel 1751-ben elvesztette a látását. A fáma szerint, amikor John Beard a vak zeneszerző mellett állva azt énekelte, hogy *„Teljes napfogyatkozás- se Nap, se Hold- Ragyogó délben minden fényt kiolt*”, szem nem maradt szárazon.

1743-tól, Handel haláláig (1759), az oratóriumot, több mint ötvenszer mutatták be a szigetországban.[[8]](#footnote-8) A *Sámson* teljes kottájának első kiadására, tíz évvel Handel halálát követően, 1769-ben került sor.

**Forrás:**

Várnai Péter: Oratóriumok Könyve. Zeneműkiadó, Budapest, 1972.

Winton Dean: Händel. Zenemű Kiadó, Budapest, 1987.

Handel: Samson. Novello, London, 2005.

Harold C. Schonberg: A nagy zeneszerzők élete. Európa Könyvkiadó, Budapest, 1998.

Romain Rolland: Handel. Művelt nép Kiadó, Budapest, 1956.

Donald Burrows: Handel. Oxford University Press, 1994.

<https://fidelio.hu/klasszikus/handel-kozonsege-nem-tudott-mit-kezdeni-az-oratorium-mufajaval-2071.html>

<https://muse.jhu.edu/article/499191/pdf>

<http://jm.ucpress.edu/content/4/2/27>

 <https://www.jstor.org/stable/923114?seq=1#page_scan_tab_contents>

<https://www.musicaangelica.org/events/total-eclipse-music-for-handels-tenor-john-beard/>

https://books.google.hu/books?id=UTQrDwAAQBAJ&pg=PA362&lpg=PA362&dq=john+beard+total+eclipse&source=bl&ots=BKv0itxi\_0&sig=szEJuBPpKgR4zeJaUVE7Sf2gy4s&hl=hu&sa=X&ved=2ahUKEwiO9uziqs3eAhVQzhoKHXitDog4ChDoATAEegQIAxAB#v=onepage&q=john%20beard%20total%20eclipse&f=false

[http://www.ekultura.hu/latnivalo/hirek/cikk/2016-01-31+17%3A00%3A00/hir-g-f-handel-samson-a-zeneakademian-2016-februar-28](http://www.ekultura.hu/latnivalo/hirek/cikk/2016-01-31%2B17%3A00%3A00/hir-g-f-handel-samson-a-zeneakademian-2016-februar-28)

[https://en.wikipedia.org/wiki/Samson\_(Handel)](https://en.wikipedia.org/wiki/Samson_%28Handel%29)

https://handelhendrix.org/plan-your-visit/whats-here/handel-house/

1. Handelnek, külföldi állampolgárként nem lehetett saját háza. [↑](#footnote-ref-1)
2. Handel dátummal látta el a bejegyzéseit, innen tudjuk, hogy október 29-én „készült el” a darabbal. [↑](#footnote-ref-2)
3. Ez a kotta ma Hamburgban, a Staats- und Universitäts-Bibliothek-ben található, de ez a mű még nem a végleges verzió. A fennmaradt dokumentumok szerint Handel a „kész” darabot még tizenegyszer átírta. [↑](#footnote-ref-3)
4. A *Messiás* azt követően vált rendkívül népszerűvé a londoni közönség körében, hogy 1750-ben Handel jótékony célú előadásként kezdte játszani a Lelencház kápolnájában. [↑](#footnote-ref-4)
5. <https://fidelio.hu/klasszikus/handel-kozonsege-nem-tudott-mit-kezdeni-az-oratorium-mufajaval-2071.html> [↑](#footnote-ref-5)
6. Ez azért volt óriási dolog, mert Handel a *Messiás* és *Sámson* megírását megelőzően már nagyon nehéz helyzetben volt Angliában; egy társaság elhatározta, hogy tönkreteszi őt s mindent megtett, hogy koncertjeinek termei üresek legyenek. Handel „elmenekült” Dublinba a *Messiás* bemutatóra s nem vágyott vissza az angol fővárosba. 1741. április 8.-ra meg is hirdette Londonban az utolsó hangversenyét. [↑](#footnote-ref-6)
7. Az eredeti szöveg*: „Our Friend Mr Handell is very well, and Things have taken a quite different Turn here from what they did some Time past; for the Public will be no longer imposed by Italian Singers, and some wrong Headed Undertakers of bad Opera’s, but find out the Merit of Mr. Handell’s Compositions and English Performances. That Gentleman is more esteemed now than ever. The new Oratorio (called Samson) which he composed since he left Ireland, has been performed four Times to more crowded Audiences than ever were* *seen…”* Donald Burrows: Handel, Oxford University Press, 1994. P. 269. [↑](#footnote-ref-7)
8. Handel koncertjeinek látogatottságát meghatározta a minőségi zene, illetve az a tény, hogy 1747-től a zeneszerző, megnyitotta a színházát mindenki számára. (Korábban ez az arisztokraták privilégiuma volt). [↑](#footnote-ref-8)